《念奴娇 破山寺六朝松用前韵》
清代·王策

支离俶诡，是苍龙遗蜕，千年神物。鳞爪开张髯鬣动，长护经台断壁。

黛色捎云，铜根蚀雨，历遍严霜雪。昼饥夜冻，此翁信是奇杰。

携客憩石凭阑，婆娑其下，不尽风雷发。便欲图归县座右，又恐通灵变灭。

拔地撑天，树真难老，人易星星发。六朝何在，寺楼斜挂残月。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。